David Crosby

David Van Cortland Crosby (Los Angeles, 1941eko abuztuaren 14a - Seattle, 2023ko urtarrilaren 18a) estatubatuar folk-rock musikari, gitarrista eta abeslaria izan zen. The Byrds eta Crosby, Stills, Nash & Young taldeetako kide sortzailea izan zen. Talde horiekin egindako lanek bi aldiz eraman zuten Rock and Roll Hall of Famera.

 Bizitza 
David Van Cortlandt Crosby Los Angelesen jaio zen, 1941eko abuztuaren 14an. Aktore izan nahi zuen gaztetxotan; 20 urterekin heldu zion gitarra jotzeko grinak, eta folk talde batean jotzen hasi zen, 1960ko urteetan AEBetako mendebaldeko kosta zeharkatzen zuen soinu eta giro berriak hauspoturik.

Giro bizi hartan sortu zuen The Byrds taldea, Roger McGuinn, Gene Clark, Chris Hillman eta Michael Clarkerekin batera. 1965ean kaleratu zuten beren aurreneko diskoa, Mr. Tambourine Man, folk kanten bertsio disko bat, nagusiki, Bob Dylanek ondutako pieza batzuk biltzen zituena, baita Clark taldekideak sortutako edo moldatutako beste batzuk ere. Taldeak arrakasta handia izan zuen.

1960ko hamarkadaren bigarren erdian, eragin handia izan zuten rock psikodelikoaren sorreran, Fifth Dimension (1966), Younger Than Yesterday (1967) eta The Notorious Byrd Brothers (1968) diskoen bidez. The Byrdsen  lehenbiziko bost diskoetan parte hartu zuen. Izan ere, barne tirabirak zirela-eta, taldetik bota zuten, 1967ko Montereyko Pop Jaialdian Buffalo Springfieldekin jo zuelako aitzakia jarrita.

1969an, disko bat atera zuen Stephen Stillsekin eta Graham Nashekin batera, azalean haien abizenak soilik zeramatzana, eta lau milioi ale baino gehiago saldu zituzten. Handik urtebetera, Neil Youngekin laukotea osatu zuten, Atlantic Records zigiluaren bultzadarekin. Halaxe sortu zen Crosby, Stills, Nash & Young (CSNY) talde entzutetsua. Jatorrizko Woodstock jaialdian jo zuten, besteak beste. Déjà vu (1970) izan zen elkarrekin kaleratu zuten lehen lana, eta hippyen garaiko disko ikoniko bihurtu zen denbora gutxian.

1971n atera zuen bere bakarkako lehenbiziko diskoa, If I Could Only Remember My Name. Ordutik, bakarka aritu zen maiz, eta hainbat kolaborazio ere egin zituen. Ibilbidean erakutsitako errebeldiak ere atentzioa eman zuen zenbait alditan; sutsuki defendatu zituen mugimendu kontrakultural batzuk, eta 1982an espetxeratu egin zuten, drogak eta armak edukitzeagatik. Bost hilabete eman zituen kartzelan.

 Diskografia 
 Estudioko albumak 
 1971: If I Could Only Remember My Name (Atlantic)
 1989: Oh, Yes I Can! (Atlantic)
 1993: Thousand Roads (Atlantic)
 2014: Croz (Blue Castle)
 2016: Lighthouse (Ground UP)
 2017: Sky Trails (BMG Music)
 2018: Here If You Listen, Michael League, Becca Stevens eta Michelle Willisekin (BMG Music)
 2021: For Free (BMG Music)

 Zuzeneko albumak 
 1995: It's All Coming Back to Me Now... (Atlantic)
 1996: King Biscuit Flower Hour (King Biscuit)
 2022: David Crosby & The Lighthouse Band Live at the Capitol Theatre (BMG Music)

 Erreferentziak 

 Ikus, gainera 
 The Byrds
 Crosby, Stills, Nash & Young

 Kanpo estekak 

Kategoria:Losangelestarrak
Kategoria:Ameriketako Estatu Batuetako rock abeslariak
Kategoria:Ameriketako Estatu Batuetako gitarra-jotzaileak